Târziu spune că AUR îl susține în continuare pe Călin Georgescu, deși sintagma „poporul moldovean” e folosită de „adversarii românilor”
Președintele Consiliului Național al AUR, Claudiu Târziu, a declarat, joi, la emisiunea „Studio Politic” de la Digi24 că AUR îl susține în continuare pe Călin Georgescu pentru cursa la Președinția României, deși fostul candidat nu a dat explicații privind afirmațiile controversate dintr-un interviu cu o jurnalistă din Republica Moldova. Georgescu a vorbit atunci despre „poporul moldovean”, deși Târziu a afirmat acum că această sintagmă „este folosită de adversarii românilor și ai românității”. Totodată, europarlamentarul spune că în continuare decizia partidului său este de a-l susține pe Georgescu la alegerile prezidențiale din luna mai, neexistând o alternativă pentru un alt candidat.